Берагавая ластаўка

Ластаўка-зямлянка, берагавая ластаўка (Riparia riparia) — невялікая пералётная птушка сямейства ластаўкавых.

 Апісанне 
Даўжыня цела 12-14 см, размах крылаў 26-29 см. Верх цела карычневы, хвост з невялікай выразкай. Характэрная карычневая папярочная палоска, якая праходзiць праз грудзі, па беламу споду цела i злiваецца з карычневым колерам крылаў. Голас: слабае невыразнае шчабятанне.

 Пашырэнне 
Арэал: Еўропа, Азія (акрамя крайняй поўначы), на поўдзень трапляецца да Пакістана і Цэнтральнага Кітая, гняздуе ў Паўночнай Амерыцы (акрамя поўначы), лакальна ў Егіпце (уздоўж Ніла), спарадычна ў Марока. Адрозніваецца 7 падвідаў.

Насяляе адкрытыя, плоскія тэрыторыі паблізу вады, абрывістыя і высокія берагі кантынентальных вадаёмаў і мораў, аддае перавагу рачным далінам, а таксама месцам здабычы галькі, кар’ерам па здабычы гліны, пяску і да т.п. Засяляе прыродныя сцены цяснiн. Біятоп харчавання — адкрытыя лугі, балоты, вадаёмы, радзей пасевы. Пад час пералётаў чародамі трымаецца ў зарасніках трыснягу.

Месцы зімовак: Афрыка на поўдзень ад Сахары, Індыя, Паўднёвая Амерыка.

 Асаблівасці біялогіі 
Гняздуе ў калоніі, гняздо ладзіць у нары, перпендыкулярнай да сцяны абрыву, у верхняй частцы глебы. Калiдор авальны, гнездавая камера ў форме паўшар’я, скупая высцілка з сухой травы і лісця, пер’я. Дыяметр адтуліны 4-7 см, даўжыня калiдора 50-60 см (да 150 см, макс. — 195 см), шырыня камеры 7-14 см, вышыня — 5-12 см.

Яйкі 4-6 (часам 2-7) белыя, эліптычныя, з тупым вузейшым канцом (вельмі рэдка грушападобныя).

 Гл. таксама 
 Спіс птушак Беларусі
 Малая берагавая ластаўка

 Літаратура 
 Птушкі Еўропы: Палявы вызначальнік. — Варшава: Навуковае выдавецтва ПНВ, 2000. — 540 с.: іл. ISBN 83-01-13187-X

 Спасылкі 
 Біялогія берагавой ластаўкі  
 Берагавая ластаўка на сайце natureserve.org  

Катэгорыя:Ластаўкавыя
Катэгорыя:Птушкі Еўразіі
Катэгорыя:Птушкі Афрыкі
Катэгорыя:Птушкі Паўночнай Амерыкі
Катэгорыя:Птушкі Паўднёвай Амерыкі
Катэгорыя:Жывёлы, апісаныя ў 1758 годзе